WiZ udfordrer Philips Hue med billig HDMI Sync Box

Signify udvider nu sortimentet af smart lighting under WiZ-brandet med en ny HDMI Sync Box, der skal gøre filmaftener, gaming og sport mere farverig. Den nye løsning minder på flere måder om Philips Hues eksisterende HDMI Sync Box, men retter sig mod et mere prisvenligt segment.

WiZ HDMI Sync Box fungerer ved, at man tilslutter den mellem tv’et og en HDMI-enhed som en spillekonsol eller en streamingboks. En medfølgende LED-strip sættes bag på tv’et, hvorefter lyset synkroniserer med skærmens farver uden brug af kameraer eller omfattende opsætning. Boksen understøtter op til 4K-opløsning ved 60 Hz og kan håndtere HDR10+ og Dolby Vision.

Setuppet gør det muligt at få lyset til at matche handlingen på skærmen, hvad enten det gælder film, serier eller spil. Brugeren kan vælge mellem fire forudindstillede lyseffekter – Cinematic, Vibrant, Relaxation og Rhythmic – og justere parametre som lysstyrke og farvemætning efter eget ønske.

Wiz-udgaven af HDMI Sync Box.

WiZ Sync Box arbejder sammen med alle WiZ-lamper og -pærer, der kan vise farver, og kan styres via WiZ-appen, stemmeassistenter som Google og Alexa eller med WiZ’ egen fjernbetjening. En indbygget mikrofon giver desuden mulighed for, at lyset kan reagere på musik.

Nye, farvede lamper

Sammen med HDMI Sync Box lancerer WiZ også to nye produkter: Gradient Light Bars og Gradient Floor Light. Begge løsninger byder på segmenteret flerfarvet belysning, som kan følge tv-billedet eller musikrytmer, og de kan placeres på flere måder i rummet.

Gradient Floor Light.

Gradient Light Bar.

Produkterne er kompatible med Matter-standarden, hvilket gør det nemt at integrere dem i et bredt udvalg af smarte hjem-økosystemer, herunder Alexa, Google Home og Apple HomeKit.

De nye produkter kommer i handlen i maj. Priserne starter ved 669,95 kroner for Sync Box med LED-strip til tv’er på 55”-65” og 819,95 kroner for varianten til større tv’er på 75”-85”.

WiZ udfordrer Philips Hue med billig HDMI Sync Box